text: Lokalsamfund står sammen og redder byens eneste købmand
  02 december 2017 kl. 10.27
  Efter flere måneders kamp genåbnede Daugårds eneste indkøbsmulighed lørdag formiddag. Lokale ildsjæle har samlet penge ind for at redde butikken. 
  Borgere i Daugård har de seneste måneder kæmpet for at bevare byens eneste dagligvarebutik. Min Købmands tidligere købmand valgte i maj at opsige sit lejemål fra den 1. oktober, og da der ikke stod en ny købmand på spring, har byens lokalråd måttet finde en løsning. 
  Løsningen blev fundet med hjælp fra en masse borgere i byen. En gruppe frivillige ildsjæle har stået sammen og samlet penge ind, så butikken kan genåbne. Mange af de lokale har doneret penge, og i alt har byen samlet 800.000 kroner ind til genåbning.
  Dagligvarebutikken har været lukket i et par måneder, men i dag klokken 11.00 var butikken klar til den helt store åbning. Mange lokale var mødt op for at fejre, at Daugård igen har en dagligvarebutik.
  